ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Οκτωβρίου 1999
περί αναγνωρίσεως του πλήρους επιχειρησιακού χαρακτήρα της σουηδικής βάσης δεδομένων για τα βοοειδή
[κοινοποιηθείσα υπό τον αριθμό Ε(1999) 3145]
(Το κείμενο στη σουηδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(1999/693/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και τη σήμανση βοείου κρέατος και σχετικών προϊόντων(1), και ιδίως το άρθρο 6 παράγραφος 3 πρώτη περίπτωση,
την αίτηση που υπέβαλε η Σουηδία,
Εκτιμώντας τα ακόλουθα:
(1) στις 23 Μαρτίου 1999, οι σουηδικές αρχές υπέβαλαν στην Επιτροπή αίτηση με την οποία ζητούσαν να αναγνωριστεί ο πλήρως επιχειρησιακός χαρακτήρας της βάσης δεδομένων της Σουηδίας που εντάσσεται στο σύστημα εξακρίβωσης της ταυτότητας και καταγραφής των βοοειδών στην Σουηδία· η ανωτέρω αίτηση συνοδευόταν από τις ενδεδειγμένες πληροφορίες, με ημερομηνία ενημέρωσης την 9η Ιουλίου 1999·
(2) οι σουηδικές αρχές δεσμεύονται να βελτιώσουν την αξιοπιστία της βάσης αυτής δεδομένων, κατοχυρώνοντας ειδικότερα ότι: α) οι πάσης φύσεως μετακινήσεις καταγράφονται στη βάση δεδομένων, μεταξύ άλλων η κοινοποίηση της σφαγής στα σφαγεία και η κοινοποίηση της μετακίνησης σε μονάδες αξιοποίησης προϊόντων, β) οι αρμόδιες αρχές θα λάβουν μέτρα ώστε να είναι σε θέση να διορθώνουν αυτοστιγμεί τυχόν λάθη ή ελλείψεις που μπορεί να ανιχνεύονται αυτόματα ή να προκύπτουν από τις ενδεδειγμένες επιστολές επιθεωρήσεις, γ) θα εφαρμοσθούν μέτρα ώστε να βελτιωθούν οι σήμερα ισχύουσες διατάξεις όσον αφορά την επανεξακρίβωση της ταυτότητας των βοοειδών στην περίπτωση απώλειας ενωτίων, προκειμένου να υπάρξει συμμόρφωση προς τις διατάξεις του κανονισμού (ΕΚ) αριθ. 820/97, δ) θα ληφθούν μέτρα για να διασφαλισθεί η πλήρης εμπλοκή των κτηνιατρικών υπηρεσιών στην εφαρμογή των διατάξεων του κανονισμού (ΕΚ) αριθ. 820/97, ε) θα ληφθούν μέτρα για την επιβολή των σήμερα ισχυουσών διατάξεων της εθνικής νομοθεσίας όσον αφορά τις προθεσμίες κοινοποίησης των πάσης φύσεως μετακινήσεων (15 ημέρες), στ) θα πρέπει να θεσπιστούν μέτρα για να διασφαλισθεί καθιέρωση διαδικασιών μεταπαρακολούθησης ώστε να υπάρξει συμμόρφωση προς τις διατάξεις του κανονισμού (ΕΚ) αριθ. 2630/97 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 132/1999(3), και του κανονισμού (ΕΚ) αριθ. 494/98 της Επιτροπής(4), ζ) θα πρέπει να θεσπιστούν μέτρα ώστε να υπάρξει συμμόρφωση προς τις διατάξεις του κανονισμού (ΕΚ) αριθ. 2629/97(5), όπως τροποποιήθηκε τελευταία από τον κανονισμό (ΕΚ) αριθ. 331/1999(6), όσον αφορά τα ενώτια και επίσης όσον αφορά την καταχώριση της κατάστασης, από πλευράς πριμοδότησης, στα διαβατήρια, και η) θα πρέπει να θεσπιστούν μέτρα ώστε να εξασφαλισθεί πλήρες αρχείο μετακινήσεως των πάσης φύσεως ζώων που έχουν γεννηθεί στην ΕΕ· οι σουηδικές αρχές δεσμεύονται να εφαρμόσουν τα ανωτέρω μέτρα βελτίωσης το αργότερο έως τις 31 Οκτωβρίου 1999· οι σουηδικές αρχές δεσμεύονται να ενημερώσουν την Επιτροπή σε περιπτώση που ανακύψουν τυχόν προβλήματα στη διάρκεια υλοποίησης των προαναφερόμενων μέτρων·
(3) ότι υπό το πρίσμα της επικρατούσας κατάστασης στη Σουηδία, είναι σκόπιμο να αναγνωρισθεί ο πλήρως επιχειρησιακός χαρακτήρας της βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από την 1η Νοεμβρίου 1999 αναγνωρίζεται ως πλήρως επιχειρησιακή η σουηδική βάση δεδομένων για τα βοοειδή.
Άρθρο 2
Η παρούσα απόφαση απευθύνεται στο Βασίλειο της Σουηδίας.
Βρυξέλλες, 5 Οκτωβρίου 1999.